
NORME METODOLOGICE

privind realizarea activităţii de screening în cancerul glandei mamare
    Etapa I: Direcţia de sănătate publică şi comisia teritorială de specialişti pentru cancer vor selecta 5 - 10 medici de familie instruiţi (sau care vor fi instruiţi), în vederea aplicării programului naţional de prevenţie a cancerului glandei mamare în teritoriul arondat.

    Etapa a II-a: Rolul şi locul medicului de familie în programul naţional de prevenţie:

    • examinarea, conform cadrului legal actual, o dată pe an, a întregii populaţii înscrise pe lista acestuia, în vederea identificării persoanei care prezintă risc pentru apariţia şi dezvoltarea cancerului glandei mamare;

    • toate persoanele examinate clinic în cadrul legal actual vor fi instruite în vederea autopalpării lunare. La aceste acţiuni vor fi implicate alături de Ministerul Sănătăţii şi organizaţii neguvernamentale într-un program comun de educaţie;

    • întocmirea fişei medicale personale a individului care prezintă risc, cu consemnarea următoarelor date:

    - vârsta

    - factorul/factorii de risc:

    1. menarha precoce;

    2. prima naştere după 30 de ani;

    3. biopsii mamare în antecedentele personale;

    4. antecedente heredocolaterale de cancer mamar sau ovarian, în special rude de gradul I;

    5. antecedente de cancer mamar;

    6. tratament cu estrogeni în antecedente;

    7. dieta - alimentaţia cu conţinut bogat în grăsimi;

    •  îndrumarea pacientului selectat către cabinetul oncologic judeţean nominalizat.

    Etapa a III-a: Cabinetul oncologic judeţean sau al municipiului Bucureşti, care va fi nominalizat de către direcţia de sănătate publică judeţeană sau a municipiului Bucureşti, va prelua persoanele asigurate ce prezintă factori de risc pentru apariţia cancerului glandei mamare. Medicul oncolog:

    - va efectua examenul clinic al sânilor;

    - va stabili indicaţia pentru mamografie bilaterală, în două incidenţe, mediolateral oblic şi craniocaudal, ca primă explorare pentru persoanele asigurate în vârstă de peste 40 de ani;

    - va stabili indicaţia pentru ecografie mamară, ca primă explorare pentru persoanele asigurate cu vârstă mai mică de 40 de ani; pentru cazurile clinic suspecte sau neelucidate prin ecografie mamară se va efectua mamografia bilaterală, în două incidenţe;

    - va stabili indicaţia pentru puncţie aspirativă cu ac fin.

    Rezultatele acestor explorări vor fi prezentate de către medicul oncolog Comisiei de diagnostic şi indicaţie terapeutică. Persoana asigurată va fi înregistrată în baza de date şi va urma indicaţia terapeutică recomandată de către Comisia de diagnostic şi indicaţie terapeutică, în conformitate cu Ordinul ministrului sănătăţii şi familiei nr. 871/2002 (în cazul confirmării malignităţii) sau se va prezenta la medicul de familie cu o scrisoare medicală şi cu un program de monitorizare redactate de către Comisia de diagnostic şi indicaţie terapeutică (în cazul infirmării malignităţii).

    Observaţii:

    1. Este de preferat nominalizarea de către direcţia de sănătate publică judeţeană sau a municipiului Bucureşti şi comisia teritorială de specialişti pentru cancer a acelor cabinete oncologice judeţene sau ale municipiului Bucureşti ce beneficiază de infrastructura necesară efectuării examinării mamografice, a ecografiei mamare şi a puncţiei aspirative cu ac fin.

    2. Unităţile sanitare cu cabinete oncologice judeţene sau ale municipiului Bucureşti, nominalizate pentru prezentul program de screening şi prevenţie, vor avea angajat personal cu atribuţii concrete (specificate în caietul de sarcini) şi cu pregătire în interpretarea mamografiilor (medic specialist imagistică medicală).

    3. Medicul specialist imagistică medicală şi medicul specialist anatomie patologică vor fi nominalizaţi în cadrul fiecărei unităţi sanitare implicate în desfăşurarea prezentului program de screening şi prevenţie.

    Etapa a IV-a: Cabinetul oncologic judeţean sau al municipiului Bucureşti comunică prin scrisoare medicală cu medicul de familie, transmiţând:

    •  rezultatul investigaţiilor;

    •  programul de monitorizare a asiguratului, de a cărui desfăşurare va răspunde.

    Etapa a V-a: Raportarea datelor

    Numărul persoanelor care au efectuat examen clinic, examen mamografic, ecografie mamară şi/sau puncţie aspirativă cu ac fin vor fi raportate separat.

    În situaţia în care într-un judeţ sau în municipiul Bucureşti sunt implicate în acest program de screening şi prevenţie mai multe cabinete oncologice, rezultatele vor fi transmise către cabinetul oncologic judeţean sau al municipiului Bucureşti, pentru centralizarea datelor şi trimiterea mai departe a acestora către Ministerul Sănătăţii, Centrul de Statistică Sanitară şi Documentare Medicală (prin direcţia de sănătate publică judeţeană sau a municipiului Bucureşti).

    Medicul oncolog transmite fişa cu datele personale, explorările efectuate şi rezultatele (conform casetei de date personale din FIŞA ONC 1 - Ordinul ministrului sănătăţii şi familiei nr. 871/2002) cabinetului oncologic judeţean sau al municipiului Bucureşti, pentru justificarea cheltuielilor şi întocmirea unei catagrafii naţionale. Astfel vor putea fi urmărite în timp modificările evolutive.

    Etapa a VI-a: Rezultatele ajunse la cabinetul oncologic judeţean sau al municipiului Bucureşti vor fi raportate, conform precizărilor cuprinse în Programul naţional 2.2, către Ministerul Sănătăţii, Centrul de Statistică Sanitară şi Documentare Medicală.

    Etapa a VII-a: Coordonarea activităţii, în concordanţă cu normele prevăzute, va fi realizată de către institutele oncologice, în colaborare cu comisiile teritoriale de specialişti pentru cancer din centrele universitare tradiţionale, sub îndrumarea direcţiei coordonatoare din Ministerul Sănătăţii, în colaborare cu comisia de specialitate a Ministerului Sănătăţii.

